Ekonomie krimp vanjaar reeds met 2%(Argieffoto) Die Suid-Afrikaanse ekonomie het volgens Statistieke Suid-Afrika (StatsSA) in die eerste kwartaal reeds met 2% ingekrimp. Risenga Maluleke, die statistikus-generaal, het die jongste syfers Dinsdag bekend gemaak. Die mynbedryf het met 21,5% ingekrimp en het 1,7% tot die bruto binnelandse produk (BBP) bygedra. StatsSA sê produksie in die ystererts-, mangaanerts-, ander metale en chroom het gedaal. Die vervaardigingsbedryf het met 8,5% in die eerste kwartaal ingekrimp en sewe van die tien vervaardigingsafdelings het negatiewe groei in die eerste kwartaal ondervind. Petroleum, chemiese produkte, metaalprodukte en masjinerie, rubber- en plastiekprodukte, basiese yster en staal en motorvoertuie was van die grootste bydraers tot die afname. Die elektrisiteit-, gas- en waterbedryf het in die eerste kwartaal met 5,6% ingekrimp, volgens StatsSA grootliks weens die afname in elektrisiteitsverspreiding en watergebruik. Die boubedryf het ook met 4,7% ingekrimp. Landbou, bosbou en visserye het beter gevaar en het groei van 27,8% ondervind. Dit het 0,5% tot BBP-groei bygedra. StatsSA sê die toename is grootliks te danke aan stygings in die produksie van veldgewasse, tuinbou- en diereproduksie. Finansiële, eiendom- en sakedienste het in die eerste kwartaal met 3,7% toegeneem. Algemene staatsdienste het met 1% gegroei, veral weens ŉ toename in indiensneming by provinsiale regerings en hoër onderwysinstellings. Staatsbesteding het in die eerste kwartaal met 1,1% toegeneem en daar was ŉ toename in indiensneming en besteding op goedere en dienste. Huishoudelike besteding het met 0,7% in die eerste kwartaal gedaal en het 0,4% tot die algehele BBP-groei bygedra. Die grootste positiewe bydraers tot huishoudelike uitgawes was vir kos en nie-alkoholiese drankies, meubels, huishoudelike toestelle, onderhoud, behuising en diensterekeninge. Mense het egter minder geld op vervoer, klere en skoene bestee. Uitvoere het in die eerste kwartaal met 2,3% gedaal en invoere is 16,7% minder. Die nuus kom sowat ŉ week nadat Tito Mboweni, minister van finansies, sy aangepaste begrotingsrede in reaksie op die Covid-19-pandemie bekend gemaak het. Die tesourie verwag dat Suid-Afrika se ekonomie vanjaar met tot 7,2% kan ineenkrimp, hoewel talle ekonome ŉ selfs groter insinking voorspel. StatsSA het verlede week ook die uitslag van sy kwartaallikse arbeidsmagopname bekend gemaak. Luidens dié opname het 7,1 miljoen Suid-Afrikaners, meer as 30% van mense, in die stadium nie werk nie. Die uitwerking wat die staat van landwye afsondering wat weens die Covid-19-pandemie ingestel is, tot dusver op indiensneming gehad het, word grootliks nie in dié syfers weerspieël nie en ŉ indiensnemingbloedbad kan volg. Die volle omvang van die afsonderingstydperk gaan na verwagting eerste in die tweede en derde kwartale duidelik word.